"New Space Economy Thailand" ก้าวใหม่ของอุตสาหกรรมอวกาศ
GISTDA จับมือ NIA จัดสัมมนานานาชาติ "New Space Economy Thailand" อุตสาหกรรมอวกาศที่จะช่วยสร้างโอกาสใหม่ๆทั้งการสร้างงาน การพัฒนาเทคโนโลยี การแก้ไขปัญหาสู่ความยั่งยืน และพัฒนาเศรษฐกิจภายในประเทศ
18 มี.ค. 2566

สำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA และสำนักงานนวัตกรรมแห่งชาติ (องค์การมหาชน) หรือ NIA ภายใต้กระทรวงการอุดมศึกษา วิทยาศาสตร์ วิจัยและนวัตกรรม (อว.) ร่วมกับ กองทุนวิจัยและพัฒนากิจการกระจายเสียง กิจการโทรทัศน์ และกิจการโทรคมนาคม เพื่อประโยชน์สาธารณะ หรือ กองทุน กทปส. ร่วมจัดงานสัมมนานานาชาติ “New Space Economy Thailand” เพื่อร่วมส่งเสริมระบบนิเวศเศรษฐกิจอวกาศของประเทศไทย




ดร.ณัฐวัฒน์ หงส์กาญจนกุล โฆษก GISTDA และผู้อำนวยการสำนักพัฒนาเทคโนโลยีกิจการอวกาศ กล่าวว่า งานครั้งนี้จัดขึ้นเพื่อร่วมกันพัฒนาองค์ความรู้และสร้างความเข้าใจเกี่ยวกับแนวโน้มด้านอวกาศเชิงลึกของประเทศไทย การวางกรอบเชิงนโยบายและแนวทางการส่งเสริมการแข่งขันด้านอุตสาหกรรมอวกาศ รวมทั้งแนวทางการพัฒนาโครงสร้างพื้นฐานด้านอุตสาหกรรมอวกาศ ตลอดจนนโยบายการส่งเสริมการเกิดระบบนิเวศเศรษฐกิจอวกาศของประเทศไทย ซึ่งรวมถึงการส่งเสริมและสร้างความร่วมมือระหว่างหน่วยงานที่เกี่ยวข้องทั้งจากภาครัฐและภาคเอกชน ทั้งในและต่างประเทศ และนับเป็นครั้งแรก ที่มีเวทีด้านธุรกิจและอุตสาหกรรมอวกาศระดับนานาชาติเกิดขึ้นในประเทศไทย



เมื่อถูกถามว่า ระบบการศึกษาของไทยในปัจจุบันตอบโจทย์มากแค่ไหนในการผลิตแรงงานออกสู่อุตสาหกรรมอวกาศ ดร.ปกรณ์ อาภาพันธุ์ ผู้อำนวยการสำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA ระบุว่า เรื่องการศึกษา เรามีการเตรียมความพร้อมมาเป็นเวลาไม่ต่ำกว่า 15-20 ปีในเรื่องของอวกาศ ตอนนี้เรามีความพร้อมในเรื่องของเทคโนโลยีปัจจุบัน แต่อย่างไรเสีย เรื่องของโปรแกรม รายละเอียด ยังต้องทำเพิ่มเติม เพราะเทคโนโลยีเปลี่ยนแปลงไปทุกวัน โดยเฉพาะในเรื่องของเทคโนโลยีอวกาศ เราเลยต้องทำงานอย่างใกล้ชิดกับมหาวิทยาลัยเพื่อสร้างความมั่นใจว่าเป้าหมายของตลาดคืออะไร หลักในเรื่องของอวกาศคืออะไร ต้องมีคอร์สที่เพิ่มขึ้น ในการเพิ่มศักยภาพของการเรียนการสอนการทำงานต้องขึ้นอยู่กับทั้ง 3 ภาค ได้แก่ ภาคอุตสาหกรรมในเรื่องอวกาศ ภาคการศึกษา และภาคธุรกิจ
ดร.ปกรณ์ อาภาพันธุ์ ยังเสริมถึงความสำคัญของดาวเทียมต่อตลาดซื้อขายคาร์บอนเครดิตว่า มาตรฐานจากข้อมูลดาวเทียมจะเป็นตัวบอกได้ว่าป่าของแต่ละประเทศดูดซับคาร์บอนได้เท่าไหร่ ซึ่งในการค้าขายในตลาดกับนานาชาติสิ่งนี้จะถือเป็นหลักฐานชิ้นสำคัญในการสนับสนุนด้านการค้าขาย



ขณะที่ เมื่อถามว่าอุตสาหกรรมอวกาศจะมีส่วนช่วยประเทศไทยให้บรรลุเป้าหมายด้านสิ่งแวดล้อมให้ได้ภายในปี 2030 อย่างไร ดร. พันธุ์อาจ ชัยรัตน์ ผู้อำนวยการสำนักงานนวัตกรรมแห่งชาติ (องค์การมหาชน) หรือ NIA กล่าวว่า คาร์บอนเป็นส่วนหนึ่งที่เป็นโมเดลธุรกิจ อุตสาหกรรมอวกาศและอุตาสาหกรรมอากาศยานถือว่าเป็นสาขาที่ต้องใช้เทคโนโลยีแบบเข้มข้น ดังนั้นการลงทุนในช่วงแรกจะสูง ในเรื่องความยั่งยืนและตอบโจทย์ COP ต้องเป็นการทำงานร่วมกันระหว่างสตาร์ทอัพที่เกี่ยวข้องกับ Green Tech การพัฒนาให้เราบรรลุเป้าหมายของ COP มันไม่ใช่แค่เรื่องการสร้างความตระหนักเพียงอย่างเดียว แต่เราสามารถลดต้นทุนในการใช้ข้อมูลอย่างไรด้วย